Karlalandslið Íslands í fótbolta vann ágætan sigur á Liechtenstein á Laugardalsvelli í gærkvöld. Ísland er nú með átta stig í riðlinum þegar tveir leikir eru eftir.
Stefán Teitur Þórðarson kom Íslandi í 1-0 eftir 18 mínútna leik þegar hann skallaði boltann í markið eftir fyrirgjöf Jóns Dags Þorsteinssonar. Þetta var fyrsta A-landsliðsmark Stefáns Teits.
Albert Guðmundsson bætti svo tveimur mörkum við úr vítaspyrnum áður en Andri Lucas Guðjohnsen innsiglaði 4-0 sigur íslenska liðsins. Sveinn Aron Guðjohnsen skallaði þá boltann fyrir fætur litla bróður sem skoraði glæsilegt mark.
Ísland situr áfram í næst neðsta sæti riðilsins með átta stig eftir átta leiki en einu sigrar Íslands í riðlinum hafa komið gegn Liechtenstein. Þýskaland varð í gærkvöld fyrst liða til að tryggja sér sæti á HM í Katar en Þjóðverjar unnu Norður-Makedóníu 4-0 og eru nú með 21 stig á toppi riðilsins. Rúmenía situr í 2. sætinu með 13 stig og Norður-Makedónía og Armenía koma þar á eftir með 12 þegar öll liðin eiga tvo leiki eftir.
21 árs landslið karla í fótbolta mætir Portúgal í þriðja leik sínum í undankeppni EM 2023 í dag. Leikurinn fer fram á Víkingsvelli og hefst klukkan þrjú. Portúgal hefur unnið báða leiki sína í riðlinum til þessa en Ísland unnið einn og gert eitt jafntefli.
Markvörðurinn Elín Jóna Þorsteinsdóttir er í úrvalsliði 1.-2. umferðar í undankeppni EM kvenna í handbolta fyrir Evrópumótið 2022 en það er Evrópska handknattleikssambandið sem sér um valið. Elín Jóna átti frábæran leik í sigri Íslands á móti Serbíu á Ásvöllum á sunnudag, hún varði fjórtán skot í leiknum, þar af tvö víti.